Aquest 2020 és un any de canvis arreu del món, i nosaltres us volem ajudar a entendre'ls. En temps de crisi, el periodisme compromès és més important que mai i el vostre suport és l'únic que pot assegurar la continuïtat de VilaWeb.Si ho vols i ho pots fer, col·labora amb VilaWeb

L’Institut Príncep de Girona que hi ha a la travessera de Gràcia (Barcelona) a partir d’ara serà conegut com a Institut Teresa Pàmies. N’ha informat Betevé, que diu que és una iniciativa sorgida de l’Associació de Famílies d’Alumnes (AFA) que ha rebut el vist-i-plau del Consorci d’educació de Barcelona. Les famílies van voler substituir el nom del borbó per un altre que destaqués pels valors educatius i van proposar-ho a la direcció del centre, que va engegar un procés de canvi de nom que va arribar al consell escolar i es va crear una comissió per a decidir el nom nou.

En aquesta comissió es van proposar més de cent noms, dels quals es valorava especialment que fos el d’una dona i que representés els valors dels drets humans universals. Els tres noms finalistes van ser el de l’escriptora Caterina Albert; Delemús, un torrent que antigament passava vora l’institut, i el de l’escriptora Teresa Pàmies, que ha estat escollit.

Per a fer honor al nom nou, el centre ja ha comprat l’obra completa de Pàmies i prepara una festa de celebració per la primavera.